REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/505-21

1. decembar 2021. godine

B e o g r a d

Z A P I S N I K

31. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 30. NOVEMBRA 2021. GODINE

Sednica je počela u 13,20 časova.

Sednicom je predsedavala Sandra Božić, predsednik Odbora.

Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Aleksandar Čortić, Miloš Terzić, Milica Obradović, Snežana Paunović (došla u toku prve tačke dnevnog reda), Dunja Simonović Bratić (došla u toku prve tačke dnevnog reda), Rozalija Ekres i Nataša Mihailović Vacić, članovi Odbora.

Sednici su prisustvovali: Ljubomir Marić (Jovan Kolundžija), Nebojša Bakarec, Zoran Tomić (mr Jadranka Jovanović) i Aleksandar Jovanović (Mira Petrović), zamenici članova Odbora.

Sednici nisu prisustvovali: Milena Popović i Željko Tomić, kao ni njihovi zamenici.

Na predlog predsedavajućeg, članovi Odbora su, jednoglasno (13 za) usvojili sledeći

D n e v n i r e d

1. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač udruženja čiji su ciljevi ostvarivanje slobode izražavanja i zaštita dece.

Pre prelaska na razmatranje utvrđenog dnevnog reda, Odbor je jednoglasno (13 za) usvojio:

- Zapisnik 29. sednice Odbora za kulturu i informisanje, održane 17. novembra 2021. godine;

- Zapisnik 30. sednice Odbora za kulturu i informisanje, održane 19. novembra 2021. godine;

PRVA TAČKA DNEVNOG REDA: Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač udruženja čiji su ciljevi ostvarivanje slobode izražavanja i zaštita dece

U uvodnim napomenama, predsednik Odbora Sandra Božić, podsetila je članove Odbora da je na 30. sednici, održanoj 19. novembra 2021. godine, Odbor utvrdio Listu kandidata i listu organizacija za člana Saveta Regulatornog tela za elektronske medije, čiji je ovlašćeni predlagač udruženja čiji su ciljevi ostvarivanje slobode izržavanja i zaštita dece, koja su registrovana najmanje tri godine pre raspisivanja javnog poziva a imaju najmanje tri realizovana projekta u ovoj oblasti u poslednje tri godine zajedničkim dogovorom, i objavio je na internet stranici Narodne skupštine.

Napomenula je i to, da je potrebno da Odbor u skladu sa članom 11. Stav 8. Zakona o elektronskim medijima obavi javni razgovor sa kandidatima za člana Saveta Regulatora.

U skladu sa gore navedenim, zamolila je kandidate da se ukratko predstave prema redosledu prijave.

Kandidati su ukratko obrazložili svoje kandidature prema redosledu prijave, Radoje Kujović a potom i Zoran Mirosavljević.

Predsedavajuća se zahvalila kandidatima a potom obavestila prisutne članove da će Odbor uputiti Narodnoj skupštini, Izveštaj sa biografijama kandidata i izjavama da prihvataju kandidaturu za člana Saveta Regulatora.

Odbor je, jednoglasno (15 za), za izvestioca Odbora na sednici Narodne skupštine, odredio Sandru Božić, predsednika Odbora.

Sednica je završena u 13,45 časova.

SEKRETAR PREDSEDNIK

Dana Gak Sandra Božić